runetrust/blame-folketinget-dk huggingface dataset:
Samira Nawa (RV), 2024-12-05:
Jeg er ordfører for Radikale Venstre og ikke for K, LA og R tilsammen.
Men ja, det er da positivt, når nu vi ser de her meget lange sagsbehandlingstider, at virksomhederne hurtigere kan få adgang til den arbejdskraft, som de har behov for.
Det, som man så ikke skal kunne i den periode, hvor man får sin sag behandlet, er jo, at man ikke skal kunne være på offentlige ydelser.
Der har virksomhederne så et ansvar for at tilbyde dem et arbejde, som jo så er deres forsørgelsesgrundlag.
Jeg er glad for, at vi er enige så langt, at vi ikke sender folk retur til f.eks. Iran og det regime, der er der.
Det glæder mig, at vi har den enighed.
Men det her er jo ikke et forslag, som er færdigudarbejdet til, at hr. Jens Joel kan spørge: Hvad så efter 2 måneder?
Det synes jeg da kunne være rigtig spændende, og det glæder mig, at Socialdemokratiet har den interesse for at diskutere det.
Det kunne da være enormt interessant, om vi satte os sammen og fik lavet en model, for det kan da godt være, at det ikke skal være efter 2 måneder – det er jeg da enig med hr. Jens Joel i – men hvad, hvis man mister arbejdet efter 2 år eller 3 år?
Så kunne det jo godt være, at det var en anden sag – måske også for hr. Jens Joel.
Jens Joel (S), 2024-12-05:
Det er jo faktisk klar tale, hvis det, der er afgørende for Det Konservative Folkeparti, er, om en virksomhed har slået en stilling op, og overhovedet ikke et hensyn til en sammenhængskraft, til en integration eller til noget som helst andet, altså at det er virksomhederne, der bestemmer, hvor mange der skal komme hertil.
Det er klar tale.
Vi er uenige, men det kan vi forstå.
Dina Raabjerg (KF), 2024-12-05:
Det kommer jo alt andet lige an på, om vi bliver ved med at trække folk ud af arbejdsmarkedet og vi stadig væk har behov for international arbejdskraft.
Vi skal jo have besat vores ledige stillinger.
Det må jo være behovet for arbejdskraft, der er afgørende for, hvad det er, vi tiltrækker.
Jens Joel (S), 2024-12-05:
Er det ikke snart 45 minutter siden, at vi henviste til det?
Altså, det er jo også et par timer siden, at hr. Rasmus Jarlov meldte det ud.
Men skidt med det.
Det, vi er interesseret i, er at høre, hvad Det Konservative Folkeparti faktisk mener om det her.
For 10 år siden havde vi det halve antal, så i over 10 år har vi fordoblet antallet af udlændinge med arbejde i Danmark.
Kan vi fordoble det igen over de næste 10 år, så vi har 800.000?
Frederik Vad (S), 2024-12-05:
Hvordan hænger det, hr. Rasmus Jarlov i dag er ude at sige, sammen med Det Konservative Folkepartis politik om, at alle skal kunne komme hertil og så først behøver at få en arbejdstilladelse, når de står med fødderne på dansk jord?
Dina Raabjerg (KF), 2024-12-05:
Den konservative position er, at vi ønsker, at der bliver indkaldt til forhandlinger om at åbne op for mere international arbejdskraft.
Frederik Vad (S), 2024-12-05:
Tak for det.
Hr. Rasmus Jarlov har skrevet til min kollega hr. Mohammad Rona, at vi ikke må ende som Dubai.
400.000 arbejdstagere udefra i Danmark »er voldsomt, fordi rigtig mange ender med at blive her permanent.
Danmarks
identitet
som monokulturelt og harmonisk samfund
er dermed truet«.
Og det andet er så det, jeg også var inde på i forhold til fru Samira Nawa, at Det Konservative Folkeparti ønsker, at mennesker skal kunne komme hertil uden en arbejdstilladelse.
De skal få fod på dansk jord, før de har fået en tilladelse til at arbejde her.
Og hvis de så ikke får tilladelsen, ja, så må vi jo håbe, vi kan sende dem tilbage.
Det kan også være, vi ikke kan sende dem tilbage.
Det kan også være, de stikker af.
Det kan også være, at det er umuligt at sende dem retur.
Tak for det.
Og tak for talen.
Radikale Venstre har jo igennem det sidste halvandet års tid været med i den alliance, der kalder sig KLAR-alliancen, med Liberal Alliance og Det Konservative Folkeparti.
Noget af det, der både er blevet skrevet om i pressen, og som man også har udtalt sig om, er jo et ret vildt forslag i forhold til at få mere arbejdskraft hertil, som handler om, at mennesker skal kunne komme her til Danmark, inden de har fået en arbejdstilladelse eller en opholdstilladelse, og først her søge om en arbejdstilladelse.
Er det stadig væk KLAR-alliancens samlede politik?
Victoria Velasquez (EL), 2024-12-05:
Jeg tænker især på det her med, at man skal have en overenskomst, og at man har en tillidsrepræsentant, fordi det jo også er et af de værn, man kan have, i forhold til at ens rettigheder faktisk også bliver overholdt på den konkrete arbejdsplads.
Der vil jeg gerne spørge, når ordføreren siger de ting: Hvad mener ordføreren så om, at en af de virksomheder, som figurerer i en af de dokumentarer, er afsløret, i forhold til at der er arbejdslivskriminalitet til stede, men at de stadig er på fasttrackordningen?
Det har jo intet med ordningens vilkår at gøre.
Så hvad tænker ordføreren om det?
Mohammad Rona (M), 2024-12-05:
Jeg tror ikke, at der er nogen herinde, der kan være i tvivl om, at det er vi sådan set meget imod.
Vi vil gerne have, at der er ordnede forhold – ordnede lønforhold, ordnede arbejdsvilkår.
Det er jeg sådan set med på, fordi de få netop er med til at ødelægge det for de mange, og det er jeg sådan set meget imod.
Jeg vil rigtig gerne have, at der bliver ordnede forhold.
Det var jo også derfor, vi kom med det forslag på forrige sommergruppemøde, at folk kan komme til Danmark, men det skal være under ordnede forhold, og det skal være hos virksomheder, som har en overenskomst og et tillidsmandssystem.
Det synes jeg faktisk er et ret godt forslag.
Victoria Velasquez (EL), 2024-12-05:
I den dialog og drøftelse, som ordføreren ønsker der skal være, hvad tænker Moderaterne så i forhold til det helt alvorlige misbrug og den udnyttelse, vi ser af mennesker?
Altså, det er jo helt, ja, jeg kan næsten ikke finde ord for det forhold, at samme dag, som vi har høringen her i Folketinget omkring strukturel udnyttelse af migrantarbejdere, hvor der er forskere, der kan dokumentere, at arbejdsgivere udnytter, at folk ikke kender deres rettigheder og ikke er i en situation, hvor de kan sige fra eller bruge deres rettigheder, er der tre, der har mistet livet, og seks, der er kommet alvorligt til skade.
Der vil jeg bare rigtig gerne høre, hvor Moderaterne står i forhold til det.
Mohammad Rona (M), 2024-12-05:
Jo, jeg vil da gerne være med til at presse på, så vi får en dialog om udenlandsk arbejdskraft; det vil jeg sådan set gerne.
Jeg synes også, vi er i gang i regeringen, og jeg glæder mig sådan set rigtig meget til, at vi præsenterer noget forhåbentlig snart.
Det er fuldstændig rigtigt.
Det har ikke noget med ordnede arbejdsvilkår at gøre på nogen som helst måde, og det foragter jeg på det skarpeste.
Det synes jeg ikke er i orden.
Så der kan jeg hundrede procent følge Enhedslisten i, at når folk kommer hertil, skal det altså være på ordnede løn- og arbejdsvilkår.
Det skal det altså bare; ellers kan det ikke fungere.
For mig handler det ikke om at lægge arm med nogen som helst.
Jeg har jo lige fortalt, at vi er tre forskellige partier, og vi mener noget forskelligt på det her område, og det har jeg den dybeste, dybeste respekt for.
Jeg har da respekt for, at vi har en beskæftigelsesminister, der går ud og fortæller, hvad Socialdemokratiet mener.
Det har jeg da respekt for.
Det har da ikke noget at gøre med at lægge arm eller noget som helst.
Vi er kommet igennem med rigtig, rigtig mange ting her, og det er jeg personligt rigtig, rigtig glad for.
Og nu kunne jeg se på de sociale medier, på X, at hr. Rasmus Jarlov var ude at sige, at vi ikke skal have mere international arbejdskraft.
Så jeg tror det vigtigste lige nu er, at De Konservative sætter sig ned sammen i deres gruppeværelse og får en kop kaffe og lige finder ud af, hvad De Konservative egentlig mener om udenlandsk arbejdskraft.
Dina Raabjerg (KF), 2024-12-05:
Tusind tak, og tak for en egentlig okay tale.
Nu har ordføreren jo i sidste uge været ude og lægge arm med Socialdemokratiet om det med international arbejdskraft.
Nik nu, ordfører, for det var jo det, I gjorde.
Jeg synes, at det her med, at ordføreren lægger op til, at regeringen internt skal finde ud af, hvordan man lige stiller sig på det her område, inden man indkalder til noget, er lidt ærgerligt.
For vi andre vil jo bare rigtig gerne være med til, at vi får lavet nogle aftaler og får gjort mulighederne i forhold til international arbejdskraft lettere.
Så jeg vil egentlig bare lave en henstilling til ordføreren om at presse på for, at vi får den her dialog i vores beskæftigelsesordførerkreds om, hvordan vi kan lempe på vilkårene.
Mohammad Rona (M), 2024-12-05:
Tak for det, formand.
Tak for ordet.
Jeg tror ikke, der er nogen tvivl om, hvor Moderaterne står i det her spørgsmål.
En del af det er jo faktisk blevet til virkelighed, og det er vi sådan set rigtig, rigtig glade for.
Helt grundlæggende er vores tilgang til udenlandsk arbejdskraft, at lovgivning for fremtiden skal åbne op for flere medarbejdere, og derfor er det også nødvendigt for os, at vi tager et opgør med unødvendige bureaukratiske benspænd.
Meget har regeringen leveret på, det er vi rigtig glade for, og meget mere kommer vi også til at levere på.
Det er vigtigt for os i Moderaterne, at der ikke skal mangle tusindvis af sosu'er i ældreplejen i 2030, men det kan selvfølgelig ikke stå alene.
Vi har rigtig mange dygtige seniorer her i landet, som gør en rigtig stor indsats, vi har mange unge, og vi har rigtig mange af de udlændinge, der i forvejen bor i Danmark, som også gør en stor indsats.
Det er rigtig vigtigt for os, at vores sundhedsvæsen ikke bliver forringet af den her grund.
Vi har en demografisk udvikling, som vi ikke kan komme uden om, og derfor er det jo rigtig, rigtig vigtigt, at vi også får tiltrukket udenlandsk arbejdskraft – og det hedder kvalificeret udenlandsk arbejdskraft.
Det afgørende for os er jo også, at vi kommer frem til en certificeringsordning, som sådan set giver mening, og hvor der også er 100 pct. styr på lønoverenskomst.
Til vores sommergruppemøde for et par år siden foreslog Moderaterne, at vi lavede en certificeringsordning, hvor vi sagde ja til nemmere adgang til Danmark, hvis man valgte en virksomhed med en overenskomst og et tillidsmandssystem.
Det er jo noget det, vi arbejder videre med.
Det håber jeg sådan set også at vi på et tidspunkt kan lande sammen med vores regeringsvenner.
Og ja, vi står lidt forskelligt i det her spørgsmål, og det har jeg sådan set den dybeste respekt for, altså at vi har forskellige holdninger, og at vi har forskellige ståsteder i det her, men det betyder altså ikke, at vi er dybt uenige om, hvad udfaldet skal være i det her.
Selvfølgelig er vi da uenige i nogle af tingene, det er da helt klart – det ville da være totalt mærkeligt, hvis vi var enige om alt.
Derfor er jeg også glad for den tale, som min socialdemokratiske ordførerkollega, hr. Jens Joel, holdt, for jeg synes, den var vigtig, og jeg synes, det var vigtigt for Socialdemokratiet, at man fortalte, hvor man står, og jeg synes også, det var vigtigt for hr. Kim Valentin at fortælle præcis, hvor Venstre står.
Og jeg synes også, det er fuldstændig vigtigt og legitimt at sige, hvor vi står.
Vi finder en løsning, og det gør vi sammen, og det er jeg glad for.
Dina Raabjerg (KF), 2024-12-05:
Jeg vil sige tusind tak for opbakningen, og tak for at have listet tre konkrete forslag op.
Det glæder mig, at Liberal Alliance har forstået, hvad der stod i beslutningsforslaget, for det havde ministeren jo en lille smule svært ved.
Så tusind tak.
Ja ja.
Hvis jeg kender hr. Rasmus Jarlov rigtigt, har han været en spøgefugl, for er der noget, han går ind for, er det at vi skal have lempet vilkårene, så vi får mere international arbejdskraft.
Det er fint, at ordføreren har respekt for, at det er forskellige partier, men det kan vi andre jo ikke bruge til noget, idet vi har brug for, at der ligesom bliver indkaldt til nogle forhandlinger om at få lettet adgangen til international arbejdskraft.
Så jeg henstiller egentlig bare endnu en gang til og vil spørge ordføreren, om ikke man vil presse på for, at vi kan få sådan en dialog.
Samira Nawa (RV), 2024-12-05:
Mange tak, formand.
Der kan ikke længere være to meninger om, at international arbejdskraft er en gevinst for det danske samfund.
Samlet set er det jo et helt uundværligt bidrag til både vores private virksomheder, men sådan set også til den offentlige sektor.
Vi kunne jo nærmest vinke farvel til både velfærd og grøn omstilling, hvis ikke vi havde udenlandsk arbejdskraft.
Derfor er vi i Radikale Venstre klar til at gøre det endnu nemmere at rekruttere international arbejdskraft til det danske arbejdsmarked.
Så tak til Konservative for at fremsætte det her beslutningsforslag og til Konservative og Liberal Alliance i almindelighed for samarbejdet om, at vi gør det nemmere for virksomheder at få den arbejdskraft, som de har brug for.
For vi har en akut mangel på arbejdskraft, det vidner alle de forgæves rekrutteringer jo også om.
Der er nogle helt konkrete tiltag, som man kunne tage fat i.
Det håber jeg da at regeringspartierne Venstre og Moderaterne vil presse på for, eftersom ordførerne for begge partier har stået her og talt varmt om beslutningsforslaget.
Man kunne få afskaffet bankkontokravet fuldstændig.
Man kunne se på working holiday-ordningen og få den tilbage til udgangspunktet, og man kunne se på beløbsgrænsen og få den sænket.
Det håber jeg alt sammen lykkes.
Der er nogle, der i dag har forsøgt at få debatten til at handle om seniorer og om unge på kanten af arbejdsmarkedet og mennesker med handicap.
Jeg synes sådan set, at det er en problemstilling for sig.
Det er selvfølgelig noget, vi også skal tage hånd om, og det er nogle, der også skal have en hjælpende hånd ude på arbejdsmarkedet, men det er et både-og; det betyder ikke, at vi ikke kan tale om at rekruttere international arbejdskraft også.
I forhold til det konkrete beslutningsforslag er det jo ikke Radikale Venstre, der har skrevet det, så f.eks. det her med at udvide positivlisten til lande, som vi har et stærkt handelssamarbejde med og også en positiv erfaring i forhold til integration med, synes jeg egentlig er en lidt underlig formulering, eftersom der er tale om mennesker, der skal komme ind og arbejde på det danske arbejdsmarked, og det er den fornemste form for integration at træde ind på arbejdsmarkedet.
Men jeg læser sådan set også i beslutningsforslaget fra Konservative, at Konservative ønsker, at regeringen skal indkalde til forhandlinger om international arbejdskraft i det hele taget, og det er vi i Radikale Venstre meget positivt stemt over for.
Nick Zimmermann (DF), 2024-12-05:
Jamen ud over de mange udlændinge, som er i Danmark, og som ikke laver dagens gerning, står der jo f.eks. en hel del seniorer, som godt kunne tænke sig komme ind på arbejdsmarkedet.
Altså, jeg arbejdede selv inde på Skejby Sygehus under coronanedlukningen, hvor man netop gav vores seniorer nogle mulighed for f.eks. at komme tilbage på arbejdsmarkedet under nogle lidt andre arbejdsvilkår.
Det kunne være, man havde færre dage.
Det kunne være, man havde nogle andre former for mødetider.
Så er der også en masse mennesker med handicap, der godt kunne tænke sig at komme ind på arbejdsmarkedet.
Dansk Handicap Forbund siger, de har 50.000, der er klar til at hoppe ind på arbejdsmarkedet i morgen.
Så det kunne jo være, at vi skulle begynde at tænke på at sætte danskerne først i stedet for at begynde at hente hele verden hertil.
Dina Raabjerg (KF), 2024-12-05:
Det er super spændende; det vil jeg sige.
Men jeg vil gerne spørge ordføreren, hvordan han har tænkt at vi skal få 76.800 forgæves rekrutteringer klaret ved at få folk op af sofaen.
Der må åbenbart være 76.800 dovne mennesker, der ligger og ser Al Jazeera hjemme på sofaen.
Hvordan vil ordføreren få dem op og ud på arbejdsmarkedet?
Nick Zimmermann (DF), 2024-12-05:
Jo, men det ændrer da ikke på, at der er en hulens masse udlændinge i Danmark, som er dovne, og som sidder derhjemme og ser Al Jazeera dagen lang, til trods for at de burde være ude på arbejdsmarkedet.
Og jeg vil da langt hellere have, at vi får taget nogle af alle dem, der sidder ude i ghettoen, og får proppet dem ind på det danske arbejdsmarked i stedet for at begynde at hente flere fra tredjeverdenslande.
Altså, jeg forstår overhovedet ikke, hvordan man kan begynde at tænke på, at vi skal have filippinere, indere og afrikanere og alle mulige andre hertil, når vi i forvejen har rigtig mange af de mennesker her i Danmark og de ikke laver dagens gerning.
Lad os starte med at få dem i gang, der i forvejen er her, inden vi begynder at hente flere hertil.
Dina Raabjerg (KF), 2024-12-05:
Ja, det er rigtigt: DF siger altid tingene, som de mener de er.
Og det er ikke altid, der er den helt store skelnen imellem, hvad der er international arbejdskraft, og hvad der er flygtninge, og det synes jeg man blander rigtig meget ind i den her debat.
Anerkender ordføreren slet ikke, at mere end hver 20. jobopslag ikke bliver besat?
Nick Zimmermann (DF), 2024-12-05:
Tusind tak for det.
I dag behandler vi jo et forslag fra Det Konservative Folkeparti, der vil sænke beløbsgrænsen for arbejdskraft fra tredjelande.
Det er et forslag, der måske på overfladen kan virke tiltalende for nogle arbejdsgivere, men som i virkeligheden er både kortsigtet og skadeligt for det danske arbejdsmarked.
Dansk Folkeparti siger klart nej, og vi undrer os i virkeligheden også over, hvorfor Konservative ikke i stedet for vælger at stå på danskernes side.
Forslaget her handler jo om at gøre det lettere for virksomheder at hente billig arbejdskraft ind fra lande uden for EU.
Men lad os nu kalde det, hvad det er: Det er et angreb på den danske model.
Det er et forslag, der vil presse lønningerne ned, gøre det sværere for danske danske lønmodtagere at få ordentlige arbejdsvilkår, og som risikerer at øge den sociale ulighed.
Hvad er det så i virkeligheden, Konservative glemmer?
De glemmer, at vi allerede har masser af arbejdskraft i Danmark, som kan og bør aktiveres.
Der er tusindvis af udlændinge, der bor i Danmark, og som ikke bidrager til fællesskabet, men i stedet sidder derhjemme og ser Al Jazeera, som er en tv-kanal.
Lad os starte dér.
Hvis man bor i Danmark og nyder godt af vores velfærd, og hvis man har evnen til at arbejde, så skal man selvfølgelig tage et job og bidrage.
Det er altså ikke for meget forlangt.
Det er udelukkende sund fornuft.
Hvad så med vores egne borgere?
Altså, hvorfor er det, vi skal importere arbejdskraft fra tredjelande, når vi eksempelvis har seniorer, der gerne vil arbejde, men som bliver skubbet ud på sidelinjen?
Hvorfor investerer vi ikke i stedet for i at opkvalificere de ledige, som også allerede står klar her i Danmark?
Konservative hævder, at forslaget vil styrke virksomhedernes konkurrenceevne, men der bliver vi nødt til at spørge os selv: til hvilken pris?
Er det virksomhedernes bundlinje, der styrkes, mens danske lønmodtagere så presses på løn og vilkår
Det er i hvert fald ikke en løsning; det er en glidebane.
Så er der i øvrigt også hele spørgsmålet omkring EU.
Vi har allerede adgang til millioner af arbejdere fra EU-lande, hvor vi – med nogle EU-lande i hvert fald – har stærke kulturelle og handelsmæssige bånd.
I Dansk Folkeparti siger vi det, som det er: Lad os tage fat i nogle reelle problemer.
Lad os stille krav til de udlændinge, der allerede er i Danmark, men som ikke laver dagens gerning.
Lad os hjælpe vores egne borgere, der står uden for arbejdsmarkedet, men som gerne vil bidrage.
Og lad os bevare det danske arbejdsmarked som et sted, hvor danske lønmodtagere ikke skal kæmpe med underbydning og social dumping.
Victoria Velasquez (EL), 2024-12-05:
Det synes jeg faktisk er en negligering af det kæmpe arbejde, som jeg leverer på det her område.
Er der nogen, der systematisk, grundigt, ordentligt og inkluderende går til det her, vil jeg sige, at det er mit parti.
Bare høringen i sidste uge og initiativet dér er et eksempel på det.
Jeg går enormt konstruktivt til værks, og det gør vi, fordi det her er noget, hvor menneskers liv er på spil.
Er der blevet sat penge af til Arbejdstilsynet?
Men selv hvis de ikke havde gjort det, ville det ikke være proportionalt, hvor meget der bliver sat af, i forhold til omfanget og de problemer, der er.
Dina Raabjerg (KF), 2024-12-05:
Det forstår jeg simpelt hen slet ikke.
Ordføreren har netop været med til at lave en aftale, hvor man er i gang med at geare op på Arbejdstilsynet.
Der er blevet tilført et større millionbeløb til at ansætte nogle flere netop med henblik på det her område.
Vi har slet ikke set effekterne af det endnu.
Men man slår bare hårdt ned og siger, at ingenting er godt nok, fordi vi historisk set har nogle eksempler.
Men det ændrer jo ikke ved, at der kan være nogle brancher, hvor der vitterlig er et behov for at få tiltrukket noget international arbejdskraft.
Victoria Velasquez (EL), 2024-12-05:
Det er desværre meget tydeligt, at de tiltag er en dråbe i havet.
Jeg ved ikke, om ordføreren faktisk har set de dokumentarer, jeg omtaler, men det kan ordføreren måske svare på.
Der er jo en helt klar lov om, at folk skal instrueres i, hvordan de arbejder med eksempelvis kræftfremkaldende asbest.
Til trods for at vi har en helt klar lov om det, bryder nogle af de største anerkendte virksomheder i Danmark den lov.
Det betyder, at der er en direkte sammenhæng mellem, at vi sørger for, at lov og regler faktisk er på plads, men samtidig også sikrer, at der er et stærkt tilsyn, og samtidig sikrer, at de ansatte, der er på arbejdspladsen, også er i en position, hvor de faktisk kender deres rettigheder og kender reglerne, og samtidig også er i en situation, hvor de er i stand til at gøre brug af dem og ikke lader sig udnytte.
Det er desværre ikke det, der er tilfældet i dag.
Dina Raabjerg (KF), 2024-12-05:
Tak for talen.
Der er jo mange andre brancher i denne verden end byggebranchen og hotel- og restaurationsbranchen.
Det, som Danmark reelt lever af, er jo eksport af varer og tjenester.
Det er en sektor, der virkelig har brug for international arbejdskraft.
Vi foreslår netop, at man kigger ind i lande, som vi har rigtig stor samhandel med, for at se, om ikke vi kan få dem på positivlisten.
Men det, jeg egentlig vil spørge ordføreren om, er, at der hen over efteråret er blevet lavet rigtig mange tiltag for at imødegå social dumping, bl.a. med direkte reference til byggesektoren.
Har ordføreren slet ingen tiltro til, at de lovforslag, som ligger på baggrund af de aftaler, som ordføreren selv har været med til at lave, har en virkning?
Sandra Elisabeth Skalvig (LA), 2024-12-05:
Tak for ordet.
Vores beskæftigelsesordfører kunne desværre ikke være til stede i dag, så jeg har lovet at vikariere.
En af de store udfordringer, vi har i Danmark, er manglen på hænder.
Mange danske virksomheder har svært ved at rekruttere specialiseret arbejdskraft på trods af en ihærdig indsats.
Det er en udfordring, vi skal tage alvorligt, og i Liberal Alliance mener vi, at vi skal gøre, hvad vi kan, for at øge danske virksomheders mulighed for at rekruttere de medarbejdere, de har behov for, også når det kommer til rekruttering uden for landets grænser.
Vi har i dag allerede mange internationale lønmodtagere i Danmark, og det synes vi er positivt.
Men desværre er der fortsat overflødige regler og en sagsbehandlingstid, der i den grad vanskeliggør processen, og det må vi kunne gøre bedre.
I Liberal Alliance synes vi, vi skal tage et opgør med de benspænd og overflødige regler, der er.
Det foreslås at sænke beløbsgrænsen og udvide faggrupperne på positivlisten samt etablere en ny positivliste for lande uden for EU, som Danmark har stærke handelsmæssige relationer til.
Det er alle sammen forslag, der vil kunne være med til at tiltrække mere international arbejdskraft til Danmark og hjælpe danske virksomheder til mere smidigt at få ansat de ressourcer, de står og skriger på.
Det vil styrke virksomhedernes produktivitet og konkurrenceevne, og det er alt sammen noget, vi i Liberal Alliance kan bakke op om, og derfor støtter vi forslaget.
Afslutningsvis vil jeg gerne takke Det Konservative Folkeparti for et rigtig godt beslutningsforslag, og så skulle jeg hilse fra vores beskæftigelsesordfører og takke for det rigtig gode samarbejde på det her område.